b'\n_START_ARTICLE_\nReinhold Begas\n_START_PARAGRAPH_\nReinhold Begas (15. hein\xc3\xa4kuuta 1831 Berliini \xe2\x80\x93 3. elokuuta 1911 Berliini) oli saksalainen kuvanveist\xc3\xa4j\xc3\xa4. H\xc3\xa4n oli Saksan johtava kuvanveist\xc3\xa4j\xc3\xa4 1800-luvun lopulla. Begas suosi taiteessaan mytologisia aiheita, mutta h\xc3\xa4net muistetaan parhaiten tekemist\xc3\xa4\xc3\xa4n saksalaisten suurmiesten muotokuvista ja muistomerkeist\xc3\xa4._NEWLINE_Reinhold Begasin is\xc3\xa4 oli taidemaalari Carl Begas vanhempi. Begas opiskeli vuosina 1846\xe2\x80\x931851 Johann Gottfried Schadowin johtamassa Berliinin taideakatemiassa ja sen j\xc3\xa4lkeen Christian Daniel Rauchin yksityisoppilaana. Rauchin ohjauksessa syntyiv\xc3\xa4t Begasin ensimm\xc3\xa4iset huomiota her\xc3\xa4tt\xc3\xa4neet ty\xc3\xb6t. Begas jatkoi opintojaan 1856\xe2\x80\x931858 Roomassa, miss\xc3\xa4 h\xc3\xa4n kiinnostui varsinkin Michelangelon t\xc3\xb6ist\xc3\xa4 ja barokkitaiteesta. Barokkivaikutteet n\xc3\xa4kyv\xc3\xa4t monissa Begasin my\xc3\xb6hemmist\xc3\xa4 suurt\xc3\xb6ist\xc3\xa4. Roomassa h\xc3\xa4n tutustui taidemaalari Arnold B\xc3\xb6ckliniin, jolta sai my\xc3\xb6s vaikutteita ty\xc3\xb6h\xc3\xb6ns\xc3\xa4. Saksaan palattuaan Begas veisti muun muassa Berliinin p\xc3\xb6rssitalon p\xc3\xa4\xc3\xa4tykolmioveistoksen. H\xc3\xa4n voitti vuonna 1863 kilpailun kuningas Fredrik Vilhelm III:n ratsastajapatsaasta K\xc3\xb6lniin, mutta patsaan toteutus annettiin lopulta Gustav Bl\xc3\xa4serille. Vuosina 1860\xe2\x80\x931862 Begas oli Weimarin kuninkaallisen taidekoulun professorina._NEWLINE_Begasin Berliiniin suunnittelemiin merkitt\xc3\xa4viin muistomerkkeihin ja muihin julkisiin t\xc3\xb6ihin lukeutuvat Friedrich Schillerin (1871) ja Alexander von Humboldtin patsaat, Neptunbrunnen-suihkukaivo (1891), keisari Vilhelm I:n kansallismuistomerkki (1897), Otto von Bismarckin kansallismuistomerkki (1901), kaksi reliefi\xc3\xa4 Siegess\xc3\xa4ulea varten sek\xc3\xa4 Vilhelm I:n ja Valdemar Suuren patsaat Siegesalleen veistoskujalla. Begas veisti my\xc3\xb6s rintakuvia useista keisarillisen perheen j\xc3\xa4senist\xc3\xa4 ja muista merkkihenkil\xc3\xb6ist\xc3\xa4, kuten Bismarckista ja Moltkesta, sek\xc3\xa4 keisari Fredrik III:n hautasarkofagin. H\xc3\xa4nen lukuisista antiikin mytologiaan liittyneist\xc3\xa4 veistoksistaan maininnan arvoinen on muun muassa Merkurius ja Psykhe (1874)._NEWLINE_Reinhold Begasin velji\xc3\xa4 olivat taidemaalarit Oscar Begas, Aldalbert Begas ja Karl Begas nuorempi.'